《家兄孟修父输赋南还》
宋代·虞集

大兄五月来作客，八年不见头总白。
五人兄弟四人在，每忆中郎泪沾臆。
我家蜀西忠孝门，无田无宅惟书存。
兄虽管库实父荫，弟窃微禄承君恩。
文章不如仲氏好，叔氏最少今亦老。
五郎十岁未知学，嗟我何为长远道？诸儿读书俱不多，又不力耕知奈何！忧来每得二三友，看花把酒临风哦。
蜀山嵯峨归未得，盘盘先垅临川侧。
碧梧翠竹手所移，应与青松各千尺。
南风吹雪河始冰，兄归乌帽何睘睘！明年乞身向天子，共读父书歌太平。

作者简介：虞集（1272～1348）元代著名学者、诗人。字伯生，号道园，人称邵庵先生。少受家学，尝从吴澄游。成宗大德初，以荐授大都路儒学教授，李国子助教、博士。仁宗时，迁集贤修撰，除翰林待制。文宗即位，累除奎章阁侍书学士。领修《经世大典》，著有《道园学古录》、《道园遗稿》。虞集素负文名，与揭傒斯、柳贯、黄溍并称“元儒四家”；诗与揭傒斯、范梈、杨载齐名，人称“元诗四家”。